Sains Di Sebalik Stranger Things

Tidak
seperti siri-siri televisyen tipikal, siri-siri yang disiarkan di laman
sesawang penyiaran seperti Netflix, Amazon dan Hulu bukan saja bersifat
original dan melangkaui imaginasi penonton berikutan kelonggaran kod
penyiarannya tidak seperti kod penyiaran stesen televisyen di luar sana. Ini
membolehkan mereka menghasilkan siri-siri hebat seperti House of Cards, The
Crown, Bosch, The Man in the High Castle dan Stranger Things. Sebut pasal
Stranger Things, ada banyak elemen sains menarik di sebalik premis sains
fiksyennya.

Bagi yang kurang arif dengan siri ini, ia mengisahkan sebuah bandar fiksyen bernama Hawkins, Indiana berlatarkan dekad 80-an. Di sini, sebuah makmal yang menjalankan penyelidikan untuk Jabatan Tenaga Amerika Syarikat menjalankan pelbagai eksperimen saintifik termasuk eksperimen paranormal yang bersifat rahsia.

Salah satu daripada eksperimen ini kemudiannya bertanggungjawab membuka portal kepada dunia alternatif yang diberi gelaran The Upside Down. Dan sejak itulah, ia mula memberi kesan buruk kepada Hawkins dari kes kehilangan misteri hingga kemunculan raksasa dari dunia berkenaan.

Banyak premis sains menarik yang muncul dari siri berkenaan. Dan tidak sah jika kita tidak mulakan dengan The Upside Down terlebih dahulu. Seperti mana-mana dunia alternatif yang muncul dalam premis sains fiksyen, ia nampak sama saja memandangkan ia merupakan dimensi cermin dunia kita. Tetapi melihat kepada rupanya yang asing, maka kita perlu melihat semula definisi dunia alternatif dalam konteks yang lebih luas. Menurut Profesor Marcelo Gleiser, ini satu kemungkinan yang tidak boleh ditolak.

Beliau berkata, “Kita tidak tahu sama ada ia merupakan makhluk asing atau dari bumi tetapi ia kelihatan asing dan agresif. Satu kemungkinan ialah makhluk-makhluk ini muncul dari portal lubang cacing dari satu titik bahagian galaksi. Jika kita melihat dunia alternatif dari sudut berbeza termasuk dari segi hidupan dunia itu, maka hidupan yang bersifat rumit dan pelik juga boleh wujud di sesetengah tempat di galaksi.”

Jika
anda menonton musim pertama dan kedua Stranger Things, pasti ada meloncat atau
lari seperti Stephen Chow jika melihat kelibat demogorgon (musim pertama) dan
demodog/anjing syaitan (musim kedua). Hakikatnya, raksasa fiksyen siri yang
dicipta Duffers bersaudara ini sebenarnya berdasarkan hidupan laut yang hidup
di kawasan laut dalam. Hidupan-hidupan yang menetap di situ berevolusi bagi
membolehkan mereka hidup dalam persekitaran yang amat mencabar dalam lautan
seperti tekanan kuat, kekurangan makanan atau oksigen, terlalu sejuk dan tiada
sinaran cahaya matahari.

Antara hidupan laut yang boleh ditemui di situ seperti sotong pontianak, ikan angler dan ketam labah-labah gergasi. Sementara mikrob-mikrob meletakkan diri mereka di kolam-kolam air panas dan lubang-lubang di dasar laut di mana ia menukar kimia kepada tenaga yang diperlukan hidupan-hidupan ini untuk terus hidup dalam persekitaran laut dalam yang mencabar.

Menurut ahli mikrobiologi Stefan Sievert dari Institut Oseanografi Woods Hole, jumlah karbon yang dilepaskan mikrob-mikrob ini menjadi sumber makanan harian untuk organisma hidup lain di dasar laut terutama tempat di mana kurangnya karbon.

Sesiapa saja yang melihat Hawkins dipenuhi dengan lendir sudah pasti akan merasa geli. Tetapi itu tidak sehebat kulat Dictyostelium discoideum. Kulat ini wujud sebagai satu sel individu yang boleh memakan bakteria dalam tanah. Tetapi apabila mereka sukar mendapatkan makanan, maka sel-sel ini akan bergabung membentuk organisma multisel. Ia akan membentuk satu bentuk baru dan mengeluarkan sejenis kimia untuk menarik sel-sel lain yang dipanggil CAMP.

Ini berdasarkan satu laporan kajian di Universiti Tokyo pada Mac lepas. Menurut pakar biofizik Satoshi Sawai, ramai menyangka kita perlu pergi ke angkasa lepas terutamanya Marikh untuk melihat makhluk asing. Tetapi menerusi kajian ini, mereka melihat masih banyak cabang kehidupan yang masih belum diteroka di bumi.

Namun, kajian ini bukan satu-satunya kajian yang wujud tentang lendiran kulat. Pada tahun 2017, sekumpulan saintis menjalankan eksperimen dengan meletakkan kulat lendir dalam satu pagar sesat dengan meletakkan makanan pada penamat. Pagar sesat itu pula disinari dengan cahaya lampu. Tujuan eksperimen ialah untuk melihat pergerakan kulat ini untuk mencapai makanan yang disediakan di akhir pagar sesat.

Hasilnya seperti kulat dalam The Upside Down, ia berjaya sampai ke makanan tanpa terkena cahaya lampu dan berkomunikasi melalui kimia yang dilepaskan. Bagaimanapun, ia tidaklah unik kepada kulat sahaja kerana ia juga terjadi pada tumbuhan. Satu kajian pada tahun lepas mendedahkan tumbuhan berkomunikasi antara satu sama lain dengan mengeluarkan kimia melalui akar mereka dalam tanah untuk situasi seperti kemarau dan kawasan terlalu sesak.

Musim
ketiga Stranger Things menampilkan antagonis musim itu iaitu Mindflayer,
sejenis entiti yang juga pemerintah The Upside Down. Entiti ini memerintah
Upside Down dan mengawal sesiapa saja termasuk demogorgon dan demodog.
Anjing-anjing syaitan ini bukan saja berperanan sebagai pelindung Mindflayer
tetapi juga sebagai pemusnah sesiapa saja yang dianggap ancaman kepada entiti
itu termasuk Jim Hopper (David Harbour) dan saintis yang bersenjatakan
penyembur api. Apa yang dilakukan anjing-anjing ini sebenarnya biasa dilakukan
oleh semut-semut yang menyusun badan mereka untuk membina rakit bagi melindungi
permaisuri semut semasa banjir.

Untuk mencapai matlamatnya menguasai dunia, Mindflayer memulakan langkah dengan mengawal minda hos pertamanya, Will Byers (Noah Schnapp). Tetapi ini juga menimbulkan persoalan menarik, bolehkah minda boleh dikawal dan bagaimana pemikiran boleh diterjemah dalam bentuk tindakan? Persoalan ini membawa kepada satu eksperimen yang dijalankan di Universiti Carnegie Mellon.

Eksperimen itu ialah mengajar tikus bermain permainan video dengan setiap pergerakan neuron tikus itu didengari untuk melihat bagaimana ia boleh melakukan tugas yang disediakan. Ini membenarkan penyelidik-penyelidik memahami bagaimana neuron berfungsi, pembahagian kerja dan pengiraan neuron dalam otak yang membawa kepada tindakan dan tingkah laku.

Di makmal sama, mereka juga turut menghasilkan bentuk kawalan minda dalam makmal. Berbeza dengan apa yang dilakukan Mindflayer, penyelidik di Carnegie Mellon mengawal minda dengan merekod neuron dan pemikiran dalam kepala, membaca, menyahkod dan mengekodkan ia dalam bentuk tindakan. Antara contoh yang diaplikasikan ialah pengawalan lengan robotik melalui sebuah komputer dan elektrod.

Menurut Eric Yttri, apabila elektrod-elektrod dipasang pada lengan orang lain, lengan individu itu akan digerakkan walaupun tuan badan cuba mengawal keinginan tangannya. Dan ketika ini, satu aspek yang hendak diperbaiki dalam membaca isyarat neuron ialah memahami maklum balas deria manusia. Menurut Yttri, tanpa maklum balas sebegini, sebarang usaha mengawal minda subjek tidak dapat dibuat dengan efektif.

SUMBER

Strickland,
Ashley. (2019). The weird Upside Down science behind ‘Stranger Things’. CNN. https://edition.cnn.com/2019/07/04/world/stranger-things-science-scn-trnd/index.html


Guru-Guru Di Texas Kemaskini Wasiat Apabila Sekolah Mula Dibuka Di US

Persepsi Amerika Syarikat sebagai pemegang sepanduk kemajuan telah runtuh dengan kedatangan koronavirus. Dalam hanya enam bulan, 3.4 juta orang telah disahkan positif dimana 3.7 peratus menjadi m4ngsa k0rb4n.

Dan punca penularan ini sebahagiannya diletakkan terhadap kegagalan dari segi pemusatan kuasa. Maka mulai 15 Julai 2020 semua maklumat hospital mengenai koronavirus akan dihantarkan terus kepada White House, bukan lagi Pusat Kawalan Peny4kit (Stolberg, 2020) iaitu CDC.

Pendekatan ini dikhuatiri akan menyebabkan masalah ini dipolitikkan, ataupun sebarang maklumat disembunyikan daripada pihak awam (Acosta & Cole, 2020).

Dengan Donald Trump merangkul lebihan kuasa untuk mendekati solusi koronavirus, perkara ini dikatakan boleh mengundang masalah.

Salah satu puncanya ialah Trump kerap bercanggahan dengan kenyataannya sendiri. Asalnya cakap lain; kemudian tukar cerita.

Contohnya Trump pernah mengatakan bahawa suntikan pembvnuh kuman (seperti Clorox) boleh membvnuh virus (Higgins, 2020).

Selepas dibidas, Trump memutar kata dengan hujah beliau sekadar berlaku sinis (pada masa kr1s1s).

Banyak lagi telah berlaku yang memendapkan pengaruh kuasa pusat dalam pengendalian koronavirus ini.

Kes meningkat tanpa henti dengan negeri-negeri Amerika Syarikat seolah-olah bersaingan pula. Dalam Texas sahaja, sudah 264,313 disahkan positif yang 10,405 masih di hospital.

Meskipun dengan angka yang besar, banyak sekolah-sekolah Texas sedang bersiap siaga untuk dibuka semula pada Ogos 2020.

Maka para guru dan ibu bapa telah melontarkan pendapat-pendapat mereka, yang rata-ratanya berbaurkan kecewa.

Lebih mengeruhkan lagi, guru-guru di Texas didapati sedang mengemaskinikan wasiat masing-masing andainya perkara buruk berlaku (Martin, 2020).

Malah ada yang mendapatkan kuasa guaman untuk mengukuhkan pampasan perubatan. Insurans nyawa pun bagi mana yang boleh keluarkan telah digeled4h habis.

Ketidakpuasan hati ini berpunca daripada pengumuman Pesuruhjaya Pendidikan Texas.

Mike Morath mengatakan bahawa untuk terus menerima dana negeri, persekolahan awam perlu dibuka semula dengan program pendidikan fizikal (bukan lagi secara maya).

Tertakluk kepada situasi jika Gabenor Greg Abbott (GOP) meluluskan penutupan baru angkara koronavirus.

Maka demi duit kerajaan, kesihatan para pelajar boleh saja diperkotak-katikkan.

Seorang guru bernama Tania Andrews membuat ciapan di Twitter terhadap Mike Morath dan Gabenor Abbott:

“Kenapa kamu semua boleh bekerja dari rumah tetapi kamu sanggup memb4hayakan nyawa para guru, pentadbir, kerani, kaunselor, penjaga dan pekerja kafeteria? Jika kelas fizikal MESTI dibuat, kamu berdua patut menyertai kami di dalam bangunan.”

Dalam situasi dimana anc4man masih lagi belum diselesaikan, guru-guru mustahil boleh melancarkan m0gok.

Himpunan keramaian saja boleh mengundang j4ngkitan secara berleluasa. Dan ia bercanggahan dengan lumrah semulajadi dalam usaha pemutusan rantaian koronavirus.

Terdapat juga guru yang rela meletakkan jawatan seperti Michelle Shah dan Meghan Hokom.

Kedua-dua contoh ini bekerja di Daerah Persekolahan Swasta Houston, tetapi sanggup menghentikan karier mereka atas masalah kesihatan diri dan demi keselamatan keluarga.

Shah dan Hokom mempunyai asma teruk, yang mana Hokom pernah menjalani pemindahan jantung.

Koronavirus telah menjadi medan dimana Trump sepatutnya berprestasi dengan megah. CDC bekerja 24 jam sehari setiap minggu dengan bajet AS$6.594 bilion.

Pengalaman dan pengstrukturan organisasi ini cukup ampuh untuk membendung koronavirus. Namun Trump telah memintas aliran ke arah CDC dengan haluan baharu ke White House.

Dan sekarang ini koronavirus juga menjadi medan membuktikan jurang pemahaman antara Democrat dan Republican berkaitan isu kesihatan.

RUJUKAN:

Acosta, J., & Cole, D. (2020, Julai 15). Coronavirus hospital data will now be sent to Trump administration instead of CDC. CNN Politics. Retrieved from https://edition.cnn.com/2020/07/14/politics/trump-administration-coronavirus-hospital-data-cdc/index.html

Higgins, T. (2020, April 24). Trump tries to walk back speculation about injecting disinfectants to fight coronavirus, claims he was being sarcastic. CNBC. Retrieved from https://www.cnbc.com/2020/04/24/coronavirus-trump-tries-to-walk-back-disinfectant-suggestion-claims-sarcasm.html

Martin, J. (2020, Julai 13). Texas teachers writing their wills as state promises to open schools in Fall. Newsweek. Retrieved from https://www.newsweek.com/texas-teachers-writing-their-wills-state-promises-open-schools-fall-1517493?

Stolberg, S.G. (2020, Julai 14). Trump administration strips C.D.C. of control of coronavirus data. The New York Times. Retrieved from https://www.nytimes.com/2020/07/14/us/politics/trump-cdc-coronavirus.html


Sejarah Di Sebalik Sistem Bibliografi

Pernah
dengar tentang bibliografi? Bagi kami yang bekerja sebagai penulis, editor
sesebuah buku mahupun artikel, serta pustakawan, perkataan bibliografi ini
bukanlah sesuatu yang sangat asing buat kami. Sama juga seperti para pelajar
universiti yang harus menyiapkan tesis akademik atau disertasi, bibliografi ini
menjadi salah satu aspek penting dalam penulisan mereka. Namun, tahukah anda
bagaimana dan siapakah orang yang bertanggungjawab dalam memperkenalkan sistem
bibliografi ini dalam sesebuah manuskrip penulisan? Artikel ini akan memberi
peluang untuk anda menelusuri sejarah dan kisah di sebalik sistem bibliografi
ini.

Definisi
bibliografi

Perkataan
bibliografi ini datangnya daripada perkataan Greek, βιβλιογραφία,
atau bibliographia yang secara
literalnya membawa maksud penulisan buku. Dari segi praktikalnya, ia membawa
maksud suatu pengajian secara akademik berkaitan buku sebagai objek fizikal dan
budaya, yang mana ia turut dikenali sebagai bibliology. Secara
keseluruhannya, bibliografi ini bukanlah berkenaan dengan isi dalaman sesebuah
buku, tetapi lebih kepada penerangan fizikal, sejarah penerbitan dan edisi
sesebuah buku.

Bibliografi, secara istilahnya, merupakan suatu penkatalogan sistematik, dan suatu penerangan bertulis bagi hasil kerja yang bercetak, terutamanya buku. Sistem bibliografi  ini sebenarnya boleh terbahagi kepada dua, iaitu pertamanya, senarai kerja berdasarkan sesuatu sistem (bibliografi secara deskriptif, atau enumeratif), dan yang kedua, suatu kaedah pembelajaran tentang kerja sebagai objek yang ketara (bibliografi kritikal atau analitikal). Sesuatu sistem bibliografi boleh mengandungi penerangan terperinci mengenai ciri fizikal sesebuah buku, termasuklah jenis kertas, jilid, cetakan, typography dan proses penghasilannya. Bibliografi yang terperinci ini kemudiannya boleh digunakan oleh para pelajar dan ahli akademik dalam mencari maklumat mengenai bahan pembelajaran yang diperlukan.

Sejarah sistem bibliografi

Pinakes

Berdasarkan sejarah, pada sekitar 200 tahun sebelum Masehi, Callimachus iaitu seorang pemuisi terkenal dan ketua bagi Perpustakaan Alexandrian, telah mengumpulkan suatu katalog tersendiri yang dipanggilnya sebagai Pinakes (jadual atau senarai). Katalog ini dikatakan mengandungi sehingga 120 gulungan papyrus, dan menjadi suatu kaedah sistematik bagi kesusateraan Greek pada masa itu. Inilah juga yang menjadi pencetus dan asal usul kepada sistem bibliografi. Hanya beberapa fragmen telah ditemui selepas kemusnahan perpustakaan tersebut, bersama dengan beberapa lagi hasil penulisan purba.

Kaedah bibliografi yang dihasilkan oleh Callimachus
ini mungkin tidak boleh digunakan dalam sistem perpustakaan moden, namun,
terdapat analisis yang dijalankan berkaitan fragmen dalam Pinakes yang
mencirikan sistem bibliografi moden, iaitu:

Pinakes ini bukanlah suatu inventori atau katalog bagi hasil kerja yang terdapat dalam perpustakaan itu, kerana ia tidak menyenaraikan kesemua hasil kerja yang ada dalam library dan juga tidak menyatakan petunjuk atau rujukan bagaimana untuk mencari sesebuah buku dalam perpustakaan. Pinakes ini dihasilkan berdasarkan amalan membuat suatu senarai (seperti mana pinakes puisi milik Aristotle), bertujuan untuk membuat pengelasan dan berdasarkan abjad, iaitu suatu prinsip yang telah lama difahami meskipun tidak digunakan dengan meluas.

Bapa bibliografi

Conrad Gesner, yang dilahirkan pada Mac 1516, merupakan seorang ahli perubatan Swiss dan penulis merupakan individu yang bertanggungjawab dalam menghasilkan sebuah bibliografi moden yang pertama, dan dipanggil sebagai Bibliotheca universalis. Bibliografi ini yang dhasilkan pada tahun 1545 telah menyenaraikan hampir 1,800 orang penulis mengikut susunan abjad bersama tajuk hasil kerja mereka, anotasi, penilaian dan komen serta merit terhadap setiap senarai di dalamnya. Hasil kerja Gesner ini telah menjadi panduan dan rujukan utama dalam membentuk sistem bibliografi yang lebih sempurna pada abad-abad selepasnya.

Trio bibliografi

Pada akhir abad ke-18 hingga awal abad ke-19, satu
trio lelaki Inggeris mula mempelajari dan mengkaji mengenai bibliografi dan
membuat perbezaan antara jenis-jenis bibliografi. Trio ini yang terdiri
daripada Sir Walter Wilson Greg (1975–1959), Alfred William Pollard (1859–
1944) dan Ronald B. McKerrow (1872–1940) akhirnya telah berjaya membuat dua pengkelasan
utama terhadap bibliografi, iaitu enumeratif atau sistematik dan analitikal
atau kritikal.

Trio ini mempunyai latar belakang pengajian yang sama, iaitu di Wimbledon Common and Trinity College. Mereka juga terlibat dalam Persatuan Bibliografi dan Persatuan Malone yang berfungsi dalam penghasilan dan penerbitan persembahan Inggeris serta dokumen drama. Ronald McKerrow turut menghasilkan dua buah buku yang begitu signifikan berkaitan dengan bibliografi, iaitu An Introduction to Bibliography for Literary Students (1928) dan Esdaile’s Manual of Bibliography (1931). Hasil daripada usaha trio ini, asas kepada sistem bibliografi daripada perspektif kemanusiaan Inggeris berjaya dibentuk. Walaupun begitu, masih banyak aspek bibliografi yang masih belum dilaksanakan pada waktu itu, terutamanya dalam penekanan terhadap elemen-elemen yang terdapat dalam buku-buku sains.

Jenis-jenis bibliografi

Bibliografi enumeratif

Ia terdiri daripada senarai buku-buku berdasarkan
sesuatu sistem rujukan, sebagai contohnya, berdasarkan penulis, berdasarkan
subjek atau berdasarkan tarikh. Kesannya, senarai ini adalah pendek, dan
biasanya hanya menunjukkan nama penulis, nama tajuk buku, tarikh serta tempat
penerbitan. Bibliografi jenis enumeratif ini biasanya adalah untuk merekod atau
menyenaraikan sahaja, dan kebiasaannya, tiada maklumat yang akan diberikan
berkaitan dengan aspek fizikal buku seperti jenis kertas, ilustrasi atau
jilidnya.

Contoh bagi bibliografi jenis ini ialah katalog kad
perpustakaan, dan juga senarai di bahagian belakang sesebuah buku. Contoh
paling biasa dapat dilihat ialah pada buku seperti New
Cambridge Bibliography of English Literature, di mana katalognya secara ringkas telah
menyenaraikan hasil kerja penulis-penulis Inggeris dan bahan kedua penting
berkaitan penulis ini.

Bibliografi analitikal

Bibliografi jenis ini meletakkan buku sebagai objek
secara fizikal, dengan penjelasan mengenai penghasilannya, dan kesan pengeluarannya
dalam teks. Bibliografi ini telah dipanggil sebagai ‘sains bagi pemindahan
dokumen sastera’ oleh Sir Walter Greg, yang mana ia boleh melibatkan sejarah
pencetak dan penjual buku, dengan penjelasan terhadap jenis kertas yang
digunakan, penjilid serta hal-hal teks yang berlaku sewaktu proses pemindahan
daripada manuskrip penulis kepada penerbitan buku. Ia boleh terdiri daripada
beberapa jenis, iaitu history
bibliography, textual
bibliography dan descriptive
bibliography. Secara mudahnya, bibliografi jenis ini lebih
mendalam dengan mengambil kira semua aspek yang terdapat dalam proses
penerbitan sesebuah buku.

Gaya petikan untuk bibliografi (citation syles)

Pada hari ini, kaedah bibliografi digunakan secara meluas dalam proses penulisan buku, artikel, tesis akademik dan makalah. Terdapat beberapa jenis gaya petikan yang boleh digunakan dalam membuat bibliografi, dan setiap satunya mempunyai peraturan serta standard yang tersendiri. Panduan untuk setiap gaya ini adalah untuk digunakan secara umum dan kegunaan tertentu, khusus buat pembaca awam dan juga pembaca yang terdiri daripada para pelajar dan sarjana akademik. Gaya petikan ini juga merangkumi pelbagai bidang dan disiplin ilmu, iaitu perubatan, jurnalisme, undang-undang, perniagaan, sastera dan lain-lain. Terdapat juga gaya yang memfokuskan kepada rekabentuk grafik, denga topik seperti typography. Panduan bagi petikan untuk laman web biasanya memfokuskan kepada penerbitan secara visual dan teknikal.

Gaya petikan yang biasa digunakan untuk penulisan
akademik ialah:

Di Malaysia sendiri, terdapat sistem bibliografi
yang khusus digunakan bagi pelajar universiti seperti gaya rujukan oleh
Universiti Kebangsaan Malaysia (UKM).

Software pengurusan sistem rujukan

Bagi sesebuah penulisan atau manuskrip, penggunaan
software dalam menguruskan sistem bibliografi dan rujukan adalah lebih
memudahkan proses penulisan. Apa yang paling penting, adalah bagaimana untuk
anda memanfaatkannya dan menggunakannya untuk apa jua jenis penulisan. Antara
software yang sering digunakan dalam pengurusan rujukan ini adalah EndNote,
Mendeley, RefWorks dan StyleEase.

Kesimpulan

Penggunaan bibliografi adalah sesuatu yang sangat penting dalam penulisan, tidak kiralah sama ada penulisan ilmiah mahupun bukan ilmiah. Sesebuah bibliografi harus disesuaikan dengan konsep penulisan yang dihasilkan, yang mana bukan semua jenis penulisan harus mengandungi petikan (citation) pada setiap ayat seperti mana penulisan akademik, atau nota kaki yang biasanya terdapat dalam penulisan tesis sastera atau keagamaan. Apa yang paling penting adalah kandungan sesebuah penulisan yang mampu untuk membuka minda dan menyampaikan ilmu yang sepatutnya pada setiap golongan masyarakat. Penulisan yang bagus tidak seharusnya hanya sampai kepada golongan akademik melalui petikan dan rujukan yang panjang, namun, ia juga harus menembusi golongan bawahan dan marhaen bagi memanfaatkan pengetahuan yang disampaikan.

*penulis menggunakan sistem bibliografi APA  dan sofware Mendeley untuk rujukannya*

RUJUKAN:

Anonymous. (2018a).
Bibliography. Retrieved September 30, 2019, from https://www.newworldencyclopedia.org/entry/Bibliography

Anonymous. (2018b).
Callimachus’s Pinakes, the Origins of Bibliography Circa 200 BCE. Retrieved
September 29, 2019, from http://www.historyofinformation.com/detail.p
hp?entryid=169

Editors of Encyclopaedia
Britannica. (2017). Descriptive bibliography. Retrieved September 29, 2019,
from https://www.britannica.com/topic/bibliography#ref224879

Pettitt, G. A. (2017).
Conrad Gesner. Retrieved October 1, 2019, from
https://www.britannica.com/biography/Con rad-Gesner

Roberson, M. (2001). A
brief history of bibliographies. Social Epistemology: A Journal of
Knowledge, Culture and Policy, 15(1), 5–8.


Sains Disebalik Sebuah Pelukan

Biasanya apabila kita bertemu dengan sahabat handai, kekasih, dan ahli keluarga tersayang, mesti kita mulakan dengan pelukan mesra untuk merapatkan hubungan. Seolah-olah pelukan telah menjadi ‘tradisi’ dalam aktiviti komunikasi.

Saintis sebenarnya mengkaji tindakan berpeluk ini dan menyimpulkan bahawa pelukan lebih mesra dan menyenangkan jika dilakukan selama lebih 5 saat.

Kajian mereka ini dilakukan sebelum wabak COVID-19 berlaku. Mereka mengkaji dua jenis pelukan iaitu pelukan silang yang biasa kita amalkan dan pelukan pinggang-leher yang hanya pasangan kekasih amalkan.

Kajian ke atas 47 orang wanita sukarela menunjukkan bahawa pelukan selama sesaat tidak berapa menyenangkan namun pelukan selama 5 dan 10 saat mampu memberikan pelukan yang nyaman.

Lama tak memeluk selama 10 saat? Yang tempoh itu memang lama tapi keputusannya memang positif sehingga salah satu wanita sukarela menyatakan bahawa dia lebih senang memeluk dengan tempoh masa sebegitu.

Saintis ingin meneruskan kajian pelukan sesama lelaki namun terpaksa dibatalkan kerana wabak berlaku secara mendadak. Maka, kajian pelukan ini masih tidak dapat jawapan dari pelukan lelaki dan perbandingan dengan jantina berlainan.

Namun ada kajian lain mampu menunjukkan keputusan pelukan dari kedua-dua jantina. Pengkaji memilih warga universiti secara rawak sehingga 206 orang dan membuat eksperimen sosial dengan memeluk sesiapa saja.

Keputusannya, sebanyak 82 peratus pelukan silang dilakukan namun hanya sesama lelaki, manakala pelukan pinggang-leher pula rata-ratanya dari pasangan wanita dan pasangan berlainan jantina.

Kajian pada tahun 1999 menyokong kajian eksperimen sosial ini. Menurut kenyataan pengkaji dari kajian 1999, pelukan silang bersifat kesamarataan jika pasangan sesama lelaki memeluk, bagi menunjukkan pengenalan sama rata sesama mereka. Namun ini cuma hipotesis kerana mereka pada masa itu tidak mengetahui maksud pelukan sesama wanita.

Sehingga kini, saintis masih merungkai sains di sebalik pelukan yang telah menjadi sebahagian Dari hidup kita. Namun terdapat kejutan pada pelukan ini. Seperti pelukan pinggang-leher, ketinggian pasangan tidak menjadi faktor penghalang. Tetapi pelukan silang menjadi masalah bagi pasangan berbeza ketinggian.

Menurut ahli psikologi bernama Anna Düren, pelukan pinggang-leher lebih romatik berbanding pelukan silang tetapi masyarakat menunjukkan keputusan yang bertentangan. Pelukan silang lebih dilakukan jika melibatkan ketenangan emosi pasangan.

Ya, pelukan memang ‘makhluk misteri’ yang harus saintis rungkaikan demi mencari sentuhan sebenar dalam hubungan fizikal sesama manusia. Jadi, kalau jumpa sesiapa anda kenali, jangan lupa peluk selama 5 saat ya!

RUJUKAN:

Cassella, Carly. 26 November 2021. Scientists Did an Actual Study on Hugs, And It’s Making Us Feel Warm Inside. Science Alert.


Almarhum Sir Raja Chulan Orang Melayu Pertama Berkhidmat Dengan Malay Civil Service

Pernah Dengar Jalan Raja Chulan? Royale Chulan Hotel? Mungkin ada pernah dengar tetapi siapakah Raja Chulan ini? Seunik namanya Raja Chulan merupakan anak raja Perak yang menjadi orang Melayu Pertama berkhidmat dengan Malay Civil Services. Malah pernah menjawat jawatan tertinggi di dalam perkhidmatan awam British.

Dilahirkan di Kuala Kangsar pada tahun 1869 dan dinamakan dengan nama YTM Raja Chulan Ibni Almarhum Sultan Abdullah Muhammad Shah 2. Untuk pengetahuan Almarhum Sultan Abdullah inilah yang telah memberi perkenan rancangan pembunuhan JWW Birch dan telah dibuang ke Pulau Seychelles. Mendapat pendidikan di Sekolah Melayu Kuala Kangsar sebelum menyambung pelajaran di Malacca High School dan kemudian menyambung pelajaran ke Raffles Institute.

Memasuki pentadbiran awam British pada tahun 1892 sebagai “Settlement Officer” seterusnya menjadi pegawai Melayu pertama di dalam MCS. Antara jawatan yang disandangnya seperti pegawai pemungut hasil, pembantu majistret, majistret, pembantu khas Sultan, pegawai daerah, pegawai negeri dan juga pegawai perundangan di peringkat persekutuan.

Sebagai pegawai Melayu, Almarhum menyuarakan pendapatnya bahawa perlu lebih ramai orang Melayu dilantik sebagai anggota pentadbiran MCS. Hasilnya bilangan pegawai Melayu bertambah untuk menjadi penolong tadbir di Malay Civil Services. Pada tahun 1903, seramai 332 orang pegawai Melayu telah menjadi anggota pentadbiran MCS daripada 6,607 pegawai keseluruhannya.

Almarhum juga aktif menulis dan karya agungnya adalah Misa Melayu. Misa Melayu dititahkan oleh ayahandanya untuk menulis sejarah asal-usul kesultanan Perak dan kesultanan sebelumnya. Selain itu Almarhum begitu vokal agar British menaik taraf pendidikan orang Melayu yang sangat ketinggalan. Pada tahun 1930, Almarhum telah dianugerahkan Kight oleh Raja British yang membawa gelaran Sir.

Almarhum meninggal dunia pada tahun 1933 dan dikebumikan di Tanah Perkuburan Diraja Al-Ghoufran di Kuala Kangsar.

Sumber:

History Of Public Services In Malaysia. Intan.


Pencipta Jalur Gemilang: Mengenang Jasa Mohamed Bin Hamzah

26 tahun sudah Allahyarham Mohamed bin Hamzah meninggalkan kita. Beliau menghembuskan nafas terakhir pada 19 Februari 1993, sebelum usianya genap 75 tahun, di Kampung Melayu Majidee, Johor Bahru. Siapakah beliau?

Beliau adalah pencipta Bendera Malaysia (juga dikenali sebagai “Jalur Gemilang” sejak 1997). Beliau adalah sosok yang usahanya dinafikan oleh mereka yang kata “Bendera Malaysia meniru bendera Amerika Syarikat”. Beliau adalah sosok yang dihina oleh mereka yang kata “Jalur Gemilang bendera penjajah”. Mereka kata hanya bendera “Sang Saka Merah Putih” sahajalah bendera Nusantara yang sebenarnya.

Semasa hayat beliau, Allahyarham tidak menerima sebarang pengiktirafan. Allahyarham sendiri merahsiakan identiti beliau sebagai pencipta bendera bangsa. Hanya selepas 12 tahun pemergian beliau, baru beliau diiktiraf sebagai pencipta Jalur Gemilang oleh kerajaan Malaysia pada tahun 2005, hasil daripada tinjauan yang dibuat oleh Harian Metro dan Arkib Negara.

Ketika Allahyarham berusia 29 tahun, Majlis Perundangan Persekutuan Tanah Melayu menganjurkan pertandingan merekacipta bendera bagi Tanah Melayu yang bakal merdeka. Allahyarham yang merupakan seorang arkitek Jabatan Kerja Raya Johor telah menyertai pertandingan tersebut. 373 karyawan telah menyertai pertandingan tersebut dan rekabentuk yang dikemukakan oleh Allahyarham menjadi salah satu daripada 3 rekabentuk yang terpilih untuk penilaian terakhir.

Undian dibuka kepada umum dan hasil undian yang disiarkan oleh The Malay Mail pada 29 November 1949 menunjukkan 42% telah memilih rekabentuk Allahyarham yang menampakkan pengaruh bendera Johor, negeri asal beliau. Kemudian ia diperakui oleh Majlis Raja-Raja pada 23 Februari 1950. Siapa kata ia “bendera penjajah”?

Jalur Gemilang tidak menciplak bendera Amerika Syarikat. Bendera Amerika Syarikat yang direka oleh Betsy Rose adalah diilhamkan oleh bendera Syarikat Hindia Timur Inggeris (East India Company – EIC) yang menjajah Amerika Utara sebelum 1776. Bendera EIC pula diambil daripada umbul-umbul Kerajaan Majapahit bernama “Getih-Getah Samudera” yang mempunyai 9 jalur merah putih, selepas kapal EIC belayar ke Kepulauan Melayu pada abad ke-17. Siapa meniru siapa?

Kedua-dua Getih-Getah Samudera (jalur merah dan putih) dan Sang Dwaja/Pataka (merah dan putih) adalah variasi panji-panji kebesaran Kerajaan Majapahit. Jadi, kedua-dua Jalur Gemilang dan Sang Saka adalah warisan Nusantara. Malah, bendera jalur merah putih masih dikibarkan oleh Tentera Laut Indonesia dan dinamakan sebagai “Ular-Ular Perang”. Kaki geopolitik macam saya memang melihat Getih-Getah Samudera lebih padan dengan jati diri kita sebagai bangsa pelaut/maritim.

Sayang sekali, Allahyarham tidak lagi bersama kita. Kita tidak dapat tahu apakah motif Allahyarham memilih corak Getih-Getah Samudera. Yang dapat saya lihat, Allahyarham telah berusaha untuk menggabungkan warisan identiti agama (bulan bintang Uthmaniyyah) dan warisan bangsa (jalur merah putih Majapahit) dalam representasi yang begitu moden dan dinamik (betapa indahnya corak jalur melambai ketika dibelai angin). Malang sekali, kalau Allahyarham masih hidup, pasti hati beliau teriris dengan pelbagai tuduhan yang tidak berasas.

Sudah sampai masa kita berikan pengiktirafan yang sewajarnya kepada Allahyarham. Hormatilah insan mulia yang telah memberikan kita Jalur Gemilang yang menjadi inspirasi kita tak kira waktu gembira, suka atau duka. Simbol yang menyatupadukan kita semua. Lambang yang menjadi kebanggaan setiap anak Malaysia.

Terima kasih Allahyarham Mohamed bin Hamzah. Tenanglah engkau di sana.

“Puncak dunia telah kau tawanLautan luas telah kau redah,Membawa semangat jiwa Merdeka,Semangat jaya kami warganya.”


Kenapa Hari Guru Di Malaysia Berbeza Dengan Dunia?

International Teachers Day jatuh pada 5 Oktober. Tapi di Malaysia, Hari Guru ditetapkan pada 16 Mei. Tahu tak kenapa?

Kerana 16 Mei 1956 merupakan tarikh pelancaran Penyata Razak (“Report of the Education Committee 1956” oleh Tun Abdul Razak Hussein, Menteri Pendidikan) yang menjadi asas dasar pendidikan kebangsaan. Guru sebagai peneraju utama pelaksanaan dasar pendidikan, maka 16 Mei ditetapkan sebagai Hari Guru di Malaysia.

Di Sekolah Persendirian aliran Cina pula, Hari Guru selalunya disambut pada 28 September untuk memperingati hari kelahiran Confucius yang diagungkan sebagai “adiguru”.

Bagi pejuang pendidikan Cina, 16 Mei bukan sebuah hari yang patut diperingati. Kerana dalam Penyata Razak ada dinyatakan:

“Tujuan akhir dasar pendidikan ini ialah untuk menyatukan budak-budak daripada berlainan bangsa ini di bawah satu sistem pendidikan kebangsaan dengan menggunakan bahasa kebangsaan sebagai bahasa pengantar. Walau bagaimanapun kemajuan ke arah ini hendaklah dilaksanakan dengan berperingkat-peringkat dan tidak boleh dipaksa secara mendadak”.

Walaupun Penyata Razak telah mewujudkan dua aliran sekolah iaitu SRK dan SRJK, tujuan akhirnya adalah untuk menyatukan semua anak Malaysia di bawah satu sistem pendidikan. SRJK Cina dan Tamil hanyalah “temporary measure”. Jadi pejuang pendidikan vernakular melihat Penyata Razak sebagai satu ancaman kepada kelangsungan hidup kepada jenis pendidikan yang mereka perjuangkan.

Isu pendidikan Cina isu yang sensitif. Saya pun tak nak bincang secara lanjut. Cuma saya pun berasal dari SRJK Cina dan nyaris melanjutkan pelajaran ke Sekolah Persendirian.

Biasanya semasa Darjah 6, murid-murid SRJK Cina semua dah kena buat keputusan nak pergi ke SMK atau Sekolah Persendirian. Sekolah Persendirian yuran mahal, syarat pun ketat: kena skor paling kurang 4A dalam UPSR. Saya layak jugalah, cuma tak tau kenapa, tak tergerak hati nak pergi ke sana.

Kawan-kawan semua pakat pergi ke SMK yang majoriti Cina, tinggalkan saya seorang-seorang kat SMK yang majoritinya Melayu. Mungkin blessing in disguise kot, kalau tak, tiadalah Ayman Rashdan Wong seperti yang ada pada hari ini.

Kalau di Singapura lain cerita pula. Sekolah Cina dan Tamil dihapuskan oleh Lee Kuan Yew dengan sepenuhnya. Malah Universiti Nanyang (satu-satunya universiti yang bermediumkan Bahasa Mandarin di luar China dan Taiwan) pun Uncle Lee convert jadi universiti Bahasa Inggeris. Uncle Lee walk the talk. Singaporean Singapore. Dan pengalaman Singapura membuktikan penyatuan sistem persekolahan tidak menjejaskan kebolehan kaum Cina untuk mempelajari Bahasa Mandarin.

Kita? Nation-building masih long way to go. Dengan perkembangan sekarang, memang jauh lagi lah perjalanan kita.

Tapi apa-apa pun, Selamat Hari Guru. Ini saja tujuan saya up status ini. Yang kat atas tu semua cerita bawang ekstra semata-mata. Jangan ambil serius sangat.


Vijayanegara: Empayar Yang Pernah Berkuasa Di Selatan India

Pada suatu tempoh, berlaku perpecahan di antara pemerintahan politik di India utara dan selatan. Di kala bahagian utara India diperintah oleh Kesultanan Islam Delhi, wilayah selatannya pula kekal dengan tradisi lama dan diperintah oleh Empayar Vijayanagara.

Empayar Vijayanagara adalah sebuah empayar zaman pertengahan India yang berpusat di Dataran Deccan, India selatan. Empayar ini ditubuhkan pada kurun ke-14 dan berkuasa sehingga kurun ke-17 Masehi. Nama empayar ini diambil sempena nama ibu kotanya, Vijayanagara (berlokasi di Hampi dan kini merupakan Tapak Warisan Dunia UNESCO) yang membawa maksud ‘Kota Kemenangan’ dalam Bahasa Sanskrit.

DUA BERADIK PENGASAS EMPAYAR

Empayar ini diasaskan oleh dua orang beradik, Harihara Raya I dan Bukka Raya I. Ayahanda kedua beradik ini bernama Bhavana Sangama. Memandangkan mereka berdua merupakan pemerintah terawal Empayar Vijayanagara, dinasti mereka dikenali sebagai Dinasti Sangama.

Pada 1330an, Kesultanan Islam Delhi berada pada kemuncak perluasan kuasanya berikutan kempn demi kempen ketenteraan yang digerakkan oleh Muhammad bin Tughluq. Walaupun kebanyakan wilayah di sub-benua India berjaya dit4luk oleh kesultanan tersebut, pada hakikatnya tugas mentadbir kawasan tersebut jauh lebih sukar.

Di selatan, Harihara Raya I dan Bukka Raya I mengambil peluang untuk mengisytiharkan kemerdekaan dari penguasa Muslim mereka di Delhi. Hal ini kerana mereka dapat menghidu bahawa Kesultanan Islam Delhi sedang mengalami keruduman terutama dari sudut sumber. Gerakan mereka ini diinspirasikan oleh seorang pendeta Hindu yang bernama Vidyaranya. Vidyaranya bertanggungjawab menggesa mereka berdua agar memerangi masyarakat Muslim di India selatan.

Maharaja kedua pula, Bukka Raya I meneruskan polisi saudaranya itu dan penaklukan yang dilakukannya merangkumi kawasan di sekitar Penukonda, lembah Tungabhadra-Krisha, dan Goa. Pada era pemerintahan beliau ini jugalah ibu kota Empayar Vijayanagara dipindahkan dari Anegondi yang terletak di tebing utara Sungai Tungabhadra, ke Vijayagara yang berlokasi di tebing selatan sungai itu. Kedudukan tersebut jauh lebih selamat dan mudah pula untuk dipertahankan dari serangan musuh.

Justeru pada dekad-dekad berikutnya, para pemerintah Empayar Vijayanagara pun melaksanakan polisi perluasan kuasa menerusi kempen ketenteraan. Maharaja pertama mereka, Harihara Raya I menakluk wilayah-wilayah di selatan Sungai Tungabhadra sekaligus meraihkannya gelaran Purvapaschima Samudradhishavara (bermaksud ‘Raja Lautan Timur dan Barat’).

Vijayanagara sememangnya perlu berhadapan dengan serangan demi serangan musuh yang datang menceroboh pada awal kurun ke-15. Pada tahun 1404, pengganti Bukka Raya I iaitu Harihara Raya II mangkat sekaligus mendorong kepada berakunya krisis pewarisan takhta.

PERJUANGANGAN DEMI MEMPERTAHANKAN KUASA

Maharaja ketiga Empayar Vijayanagara digantikan oleh salah seorang puteranya yang bernama Virupaksha Raya. Namun, beliau dibunuh oleh putera-puteranya sendiri setelah memerintah hanya beberapa bulan. Pada tempoh masa yang singkat, Vijayanagara kehilangan banyak wilayahnya di tangan kerajaan Muslim lantaran empayar diperintah oleh maharaja yang lemah dan tidak berupaya untuk melindungi wilayah-wilayah kekuasaannya.

Beliau kemudiannya digantikan oleh salah seorang saudaranya yang bernama Bukka Raya II. Setelah memerintah selama dua tahun, beliau digulingkan oleh seorang saudara yang lain, iaitu Deva Raya I. Maharaja baru ini memerintah selama hampir 15 tahun. Lantaran empayar diserang secara bertali-arus oleh kerajaan-kerajaan jiran seperti Velama dari Telangana, Reddi dari Kondavidu dan Gajapati dari Orya, maka Vijayanagara mengambil pendekatan yang bersifat defensif.

Pada tahun 1485, sebuah rampasan kuasa dilakukan oleh panglima Saluva Narasimha Deva Raya. Dalam peristiwa tersebut, pemerintah terakhir Dinasti Sangama, iaitu Praudha Raya digulingkan. Lantas, sebuah dinasti baru yang dikenali sebagai Dinasti Saluva pun ditubuhkan. Dinasti ini berkuasa sehingga tahun 1505.

Deva Raya II yang memerintah dari tahun 1424 hingga 1446 berupaya menghentikan seketika kejatuhan Empayar Vijayanagara. Pun begitu, para penggantinya bersifat lemah dan tidak cekap sekaligus mengakibatkan empayar terus mengalami zaman kemunduran.

Dinasti Saluva juga tidak berkesempatan menikmati masa-masa aman lantaran musuh-musuh empayar terus melanjutkan serangan mereka. Lebih daripada itu, sejumlah pemberontakan dan kehuru-haraan turut berlaku. Oleh yang demikian, dinasti ini pun menemui penamatnya apabila Tuluva Narasa Nayaka yang berkhidmat sebagai pemangku kepada pemerintah terakhir Saluva merampas kuasa pada tahun 1505.

Walau bagaimanapun, Empayar Vijayanagara mengecapi zaman kegemilangannya di bawah pemerintahan Dinasti Tuluva, terutama pada era Krishna Deva Raya. Beliau adalah pemerintah yang paling masyhur dalam kalangan para pemerintah dinasti ini. Pun begitu, berikutan kemangkatannya pada tahun 1529, empayar sekali lagi mengalami kejatuhan.

Pada tahun 1565, Empayar Vijayanagara mengalami kekalahan paling teruk dalam Pertempuran Talikota. Dalam pertempuran tersebut, mereka memerangi sebuah tentera pakatan yang dibentuk oleh lima buah kesultanan Deccan. Kekuatan tentera Empayar Vijayanagara habis dihancurkan, ibu kotanya pula dijarah dan dibumihangus, dan pemangkunya, Tirumala Deva Raya pula melarikan diri ke Penukonda sambil membawa sejumlah besar harta empayar.

KEJATUHAN EMPAYAR VIJAYANAGARA

Selepas mangkatnya pemerintah terakhir Dinasti Tuluva, iaitu Sadashiva Raya pada tahun 1570, Tirumala Deva Raya pun menubuhkan dinastinya sendiri yang dikenali dengan nama Dinasti Aravidu. Dinasti ini dapat bertahan sehingga tahun 1646 walaupun Empayar Vijayanagara sendiri tidak berupaya untuk pulih sepenuhnya sejak kekalahan dalam Pertempuran Talikota.

Kekuasaan Empayar Vijayanagara berakhir apabila ia ditakluk oleh Kesultanan Bijapur dan Golkonda. Lantas, kuasa-kuasa naungannya pun turut memanfaatkan peluang untuk mengisytiharkan kemerdekaan sekaligus mengakibatkan India selatan terpecah kepada sejumlah negara kecil.


War For The Planet Apes Dan Elemen 4 Horsemen Of Appocalypse

Empat mawas yang menunggang kuda keluar untuk membalas dendam adalah gambaran paling dekat bagaimana pengarah War for The Planet of The Apes menggunakan pengaruh tanpa sedar penonton tentang kepercayaan (belief) dan keimanan (faith) kepada konsep ketuhanan. Dalam babak tersebut, pada aku ia seakan menggambarkan kisah ‘biblical’ The Four Horsemen of The Apocalypse yang terdapat di dalam Injil.

Dalam War for The Planet of The Apes, selepas anak dan isterinya dibunuh, Caesar merancang membalas dendam seorang diri. Dia kemudian disertai oleh Maurice, Rocket dan Luca.

Sama seperti empat panji dibawa penunggang dalam kisah The Four Horsemen, Caesar, Maurice, Rocket dan Luca juga begitu. Latarbelakang dunia dalam kehancuran kerana wabak dan peperangan sesuai digambarkan sebagai “Apocalypse”.

Caesar membawa panji penaklukan berdasarkan peranannya memimpin umat mawas menghadapi ancaman manusia. Caesar juga dilihat sebagai seorang pembawa prophecy membawa umat mawas keluar dari kegelapan serta sebagai rahmat dalam umat mawas.

Maurice membawa panji kemarau juga kelaparan, kerana dia membawa Nova, gadis yang membawa wabak juga dalam beberapa babak lain, mereka meminta air kerana kehausan dalam perjalanan.

Rocket pula membawa panji peperangan kerana beliau merupakan jeneral perang kepada Caesar. Tentera mawas secara umum diketuai oleh Rocket selain dia sendiri merupakan rakan baik kepada Caesar. Dalam Rise kemudian Dawn, dia tidak pernah membelakangi Caesar, malah kekal setia walaupun pernah cuba dihasut Koba.

Luca adalah penunggang terakhir merupakan pembawa panji kematian. Sebagai antara yang kanan di dalam tentera mawas, dalam banyak pertempuran dengan manusia, Luca adalah gorilla yang terkuat dan banyak membunuh musuh. Dia akhirnya mati di penghujung filem.

Garapan filem sebegini selalunya lebih dekat dengan penonton dan lebih menarik dan dilihat hebat kerana wujudnya elemen keagamaan tanpa sedar ini dalam fitrah manusia, tanpa mengira agama apapun. Elemen keagamaan ini termasuklah sebagai contoh kejayaan kuasa baik melawan kejahatan, pembalasan, takdir dan karma serta yang lemah akhirnya mengatasi yang kuat.

James Bissett Pratt dalam Jurnal “The Subconcious and Religion” terbitan Cambridge Press ada memetik hipotesis dapatan kajian psikologi oleh F.W.H Myers yang menyatakan karya-karya seni (filem), sajak, lukisan, kisah percintaan dan penciptaan, elemen mistik dalam penceritaan mengambil kesempatan atas kewujudan spektrum keagamaan dan pemimpin yang membawa tanggungjawab sebagai pesuruh Tuhan dalam setiap orang.

Kaedah ini diterapkan dalam banyak filem epik dan trilogi terkenal Hollywood seperti The Matrix, Lord of The Rings, Avatar termasuklah yang terkini, trilogi Planet of the Apes, termasuklah sambungannya yang terkini ini. Tahniah kepada Matt Reeves selaku pengarahnya. Kekuatan kali ini lebih menyentuh tentang sifat manusiawi mawas selain banyak babak close up yang menyentuh rapat nilai moral, prinsip dan etika dalam sebuah hierarki sosial dan asas berkeluarga dan bermasyarakat.

Jadi kenapa menulis tentang olahan naratif ketuhanan dan keagamaan dalam filem War for The Planet of The Apes?

Kerana naratif ini sebenarnya terpakai juga untuk banyak kisah dan hikayat-hikayat mistik lama seperti Hikayat Ramayana, Hikayat Merong Mahawangsa, Hikayat Inderapura, Hikayat Panji Jayeng Kesuma, Syair Ken Tambuhan, Hikayat Awang Sulong Merah Muda termasuk banyak kisah teladan dan lain-lain hikayat lama Melayu.

Hanya jika penerbit dan sutradara tempatan kita mampu melihat dan menilai betapa besarnya potensi hikayat-hikayat Melayu lama untuk dijadikan filem epik atau trilogi jika tidak setanding malah mampu lebih hebat dari Hollywood. Naratif ketuhanan jika digarap dengan baik menjadikan filem tersebut berpotensi digemari dan diingati untuk tempoh yang lama. Nilai moral dan agama sangat rapat dan sedia ada dalam diri semua penonton.

Hikayat Melayu tiada sedikit berkurang pun kehebatannya.


Rahsia Kemenyan Dalam Tamadun Melayu

Seingat saya, ilmu tentang penggunaan kemenyan di Alam Melayu ini benar-benar saya perolehi dari lapangan. Saya masih belum jumpa lagi sumber rujukan bertulis.

1) Semasa saya melawat tukang membuat keris di selatan Thailand, beliau memberitahu saya bahawa antara sebab keris diasapkan dengan kemenyan selepas dicuci dengan limau ialah supaya air limau yang melekat pada bilah keris itu cepat kering selain untuk mewangikan keris.

Ini mengelakkan keris berkarat. Di samping itu, kemenyan yang mempunyai getah boleh membalut racun-racun yang disapu pada keris. Makanya, kemenyan dijadikan bahan anti karat.

2) Semasa saya menjejak tinggalan sejarah dan budaya di Kerinci, seorang tua memberitahu saya bahawa pada zaman dahulu di Kerinci, dinding masjid dan rumah akan kerap diasap dengan kemenyan untuk mencegah dari anai-anai. Kemudiannya asap kemenyan diletakkan di ruangan untuk menghalau nyamuk dan mewangikan ruangan. Makanya, kemenyan dijadikan bahan anti serangga.

3) Seorang pengamal perubatan tradisional pula pernah memberitahu saya bahawa tabib zaman dahulu akan membakar kemenyan ketika menjalankan rawatan supaya fikiran pesakit menjadi tenang memandangkan kemenyan adalah antara bahan pewangi pada ketika itu. Makanya, kemenyan digunakan sebagai aroma terapi.

Namun apabila sebahagian manusia menyalah gunakan asap kemenyan bagi tujuan khurafat dan tahyul, maka penggunaan kemenyan dalam masyarakat Melayu disalah ertikan. Dengan itu, kemenyan adalah antara mangsa ‘pukul rata’ atau generalisasi oleh masyarakat moden.

Hasanuddin Yusof
Maktab Penyelidikan
Tamadun Islam Nusantara


Trump Pun Kena Zucc Dengan Facebook

Helmi Effendy ialah seorang penulis The Patriots yang paling kerap menghadapi masalah dengan pihak Facebook.

Ada saja hantaran dijatuhkan Facebook. Setiap tahun Helmi mesti tukar akaun Facebook.

Sampai satu tahap, Facebook menyimpan alamat IP Helmi. Sekarang ini jika Helmi mengakses Facebook tanpa menggunakan rangkaian peribadi maya (VPN), akaun digunakannya akan terbenam secara automatik.

Sekarang ini ada seorang lagi pengguna Facebook yang menghadapi masalah sama. Orang itu ialah Donald J. Trump.

Tidak pernah dalam sejarah moden seorang pemimpin disekat daripada menggunakan Facebook (Hern, 2021), apatah lagi ketua dunia bebas (leader of the free world). Selepas membuat penelitian, Twitter juga mengambil tindakan sama (Cohen, 2021). Shopify pula membuang kedai maya TrumpStore yang menjual barangan pro-Trump (Shieber, 2021).

Tindakan lantang ini dibuat atas apa yang berlaku pada hari sama.

Kehilangan Kuasa

Seorang presiden jarang tewas dalam pilihan raya kedua. Biasanya hanya presiden yang gagal sahaja akan tewas, seperti George H.W. Bush, Jimmy Carter dan Gerald Ford.

Kalau Donald Trump tewas, semua fahamlah bagaimana kepimpinan beliau akan dikenang. Dan Trump bukanlah seseorang yang mahu tewas.

Namun menghampiri pilihan raya, pihak media banyak melaporkan beliau tidak popular.

Republicans sendiri meminta beliau tukar cara berdebat, kerana takut ditolak rakyat (Fritze, et al., 2020).

Keputusan pilihan raya asalnya kelihatan sengit. Terdapat satu cara menarik untuk lihat jika calon Democratic akan menang pilihan raya.

Calon tersebut mesti mendapat sekurang-kurangnya 196 jumlah pemilih (electoral vote) sebelum keputusan Pantai Barat dilaporkan.

California, Oregon dan Washington membawa 74 kuasa pemilih, selalunya pergi pada Democratic. Inilah formula yang berlaku ketika Barack Obama bertanding.

Tetapi pada tahun 2020, Biden hanya mendapat 135 pemilih sebelum Pantai Barat dirasmikan.

Jadi Biden gagal melepasi garisan 270 yang diperlukan (ketika itu).

Walau bagaimanapun, majoriti undi rakyat Amerika Syarikat dibuat melalui pos kerana COVID-19 (Levy, et al., 2020).

Dan negeri-negeri dipegang Republicans enggan meluluskan undang-undang dahulukan pengiraan undi pos (Bowden, 2020).

Jadi undi pos di negeri-negeri ini hanya akan dikira selepas kaunter undi ditutup.

Inilah rahsia kemaraan Biden. Dengan hanya 209 kuasa pemilih, patutnya Trump melepasi garisan 270 hinggalah jumlah 329.

Tetapi perkara ini tidak berlaku.

Apabila undi pos mula dikira, jurang antara Trump dan Biden mengecil. Dan satu demi satu negeri bertukar daripada merah ke biru, sampailah Biden menang.

Keputusan Dicabar

Donald Trump tidak menerima keputusan ini. Beliau berhujah bahawa kiraan undi patut dihentikan selepas Hari Pemilihan (Election Day).

Hujah beliau memang betul. Semua undi dibuat selepas Hari Pemilihan akan terbatal. Walau bagaimanapun undi pos dibuat sebelum dan pada Hari Pemilihan, sekali gus sah di sisi undang-undang.

Sebab itulah semua mahkamah membatalkan 30 dokumen saman dikemukakan Kumpulan Trump (Feuer & Montague, 2020).

Hujah Kumpulan Trump tiada sokongan bukti. Dan hari demi hari, mimpi buruk Trump semakin menjadi kenyataan: beliau tewas.

Kejutan Georgia

Amerika Syarikat menganjurkan pilihan raya presiden menggunakan landskap undi popular. Setiap negeri diberikan jumlah kuasa pemilih mengikut kriteria ditetapkan.

California dan Texas masing-masing diberikan 55 dan 38 kuasa pemilih. Montana, North Dakota, South Dakota dan Wyoming mempunyai jumlah paling sikit, iaitu masing-masing tiga.

Mana-mana parti menjadi majoriti popular (tidak kira setipis 100 undi sekalipun) akan mendapat semua kuasa pemilih. Democratic memenangi Georgia dengan majoriti tipis, iaitu 0.23 peratus.

Maka Democratic akan mengisi kuasa pemilih Georgia, iaitu 16 anggota.

Bukan mudah untuk mengambil Georgia daripada Republicans. Majoriti Trump menyusut teruk di negeri ini, menyebabkan Republicans terlepas negeri yang dipegang selama 24 tahun.

Tetapi Georgia mempunyai undang-undang negeri yang khusus. Semua pemenang Senat mesti mempunyai sekurang-kurangnya 50 peratus undi popular.

Sesiapa yang menang dengan 49.9 peratus sekalipun terpaksa bertanding semula.

Dua kerusi Senat tidak melepasi garisan 50 peratus ini: 1) Raphael Warnock (D) vs Kelly Loeffler (R):

dan 2) Jon Ossoff (D) vs David Perdue (R):

Dua pertandingan ini sangatlah penting, kerana Republicans sudah memenangi 50 kerusi.

Mereka hanya perlu satu kerusi untuk mendapat majoriti mudah. Pilihan raya November gagal memenuhi hasrat ini. Jadi pilihan raya kecil diadakan pada 5 Januari 2021, dan Republicans tewas kedua-duanya.

Kemenangan Ossoff dan Warnock sangatlah penting untuk Democratic. Kerana mereka menguasai White House (Joe Biden), House of Representatives (Dewan Perwakilan) dan Senate (Dewan Senat). Walaupun Democratic dan Republicans diikat 50-50 di Senat, ada seorang individu yang boleh menjadi penentu: Presiden Dewan Senat.

Siapa yang menang tiket Naib Presiden Amerika Syarikat akan menjadi Presiden Dewan Senat.

Dengan Kamala Harris, Democratic menguasai Dewan Senat.

Bantahan Menjadi Panas

Dewan Pemilih (Electoral College) bersidang pada 14 Disember 2020 mengundi Joe Biden sebagai Presiden Amerika Syarikat.

Empat hari selepas keputusan ini dibuat, Donald Trump membuat pengumuman.

Beliau meminta rakyat Amerika Syarikat membantah di Washington D.C. pada 6 Januari (hari Kongres Amerika Syarikat mengesahkan undian Dewan Pemilih). Beliau berkata: “be there, will be wild!” (Carless, 2021).

Beberapa hari sebelum 6 Januari, pihak berkuasa telah mengizinkan 340 anggota National Guard turun di Washington D.C. untuk mengawal keadaan.

Trump pula meminta Naib Presiden Mike Pence batalkan kemenangan Biden.

Mike Pence

Dan Pence mengutuskan surat terbuka kepada Kongres Amerika Syarikat. Pence menerima kemenangan Biden (Nickeas, 2021).

Penyokong-penyokong Trump turun membantah pada 6 Januari, dalam keadaan marah kerana tiga faktor ini iaitu (1) Trump tewas, (2) Democratic menguasai Senat dan (3) Pence tidak berpihak pada Trump.

Tidak lama sebelum tem-ba-kan pertama dilepaskan. Washington D.C. dimana demokrasi dijulang dengan hormat telah menjadi pentas anarki.

Empat orang didapati terbµnµh dalam rµsµhan lima jam ini.

Benih Disemai Menjadi Pokok

Donald Trump meminta orang berhimpun untuk “Save America”. Tetapi kata-kata diguna Kumpulan Trump sebenarnya berbaur anarki.

Trump meminta penyokongnya supaya “f-ig-ht like hell” (la-wan habis-habisan) untuk ambil balik negara (Andersen, 2021).

Peguam Trump bernama Rudolph Giuliani pula meminta penyokong, “let’s have trial by com-ba-t” (Blake, 2021).

Anak Trump bernama Donald Trump Jr. siap meminta semua berpe-rang lagi (da Silva, 2020).

Jika tiada aral melintang, Trump Jr. barangkali bertanding nanti.

Dan memang mereka l-aw-an habis-habisan dalam sebuah pep-er-ang-an terbuka bagaikan trial by co-mb-at.

Apabila keadaan tidak terkawal, Trump meminta semua bertenang. Penyokong diminta menghormati undang-undang.

Penyokong diminta pulang ke rumah. “We love you. You’re very special.” Golongan ini digelar “great patriots” lagi, walhal 50 anggota polis terc-e-de-ra.

Meneliti bahasa yang digunakan Trump, pihak Facebook dan Twitter mengambil tindakan untuk menyekat Trump sehingga tarikh peralihan kuasa iaitu 20 Januari.

Jika Trump tidak berundur, barangkali sekatan ini diteruskan sampai tempoh tertentu.

RUJUKAN:

Andersen, T. (2021, Januari 6). Before (ditapiskan) stormed U.S. Capitol, Trump told them to ‘(ditapiskan) like hell’. Boston Globe.

Blake, A. (2021, Januari 7). Analysis | ‘Lets have a trial by (ditapiskan): How Trump and allies egged on the (ditapiskan) scenes. Washington Post.

Bowden, E. (2020, November 5). Swing state GOP lawmakers refused early vote processing, sowing current chaos. New York Post.

Carless, W. (2021, Januari 5). Nation’s capital braces for violence as (ditapiskan) groups converge to protest Trump’s election loss. USA Today.

Cohen, L. (2021, Januari 7). Twitter and Facebook lock Trump’s accounts, take down video of his message to supporters. CBS News.

da Silva, C. (2020, November 6). ‘Reckless’ and ‘stupid’: Trump Jr. calls for ‘total (ditapiskan)’ over election results. Independent UK.

Feuer, A., & Montague, Z. (2020, November 25). Over 30 Trump Campaign lawsuits have failed. Some rulings are scathing. The New York Times.

Fritze, J., et al. (2020, Oktober 1). ‘Too hot’: GOP allies urge Trump to change tactics for next debate. It’s not clear he’ll heed the advice. USA Today.

Levy, A., et al. (2020, November 3). Record numbers are voting by mail. Here’s when states can start processing those ballots. CNN Politics.

Nickeas, P. (2021, Januari 6). Pro-Trump supporters have flooded DC to protest president’s election loss. CNN.

Hern, A. (2021, Januari 7). Donald Trump suspended from Facebook indefinitely, says Mark Zuckerberg. The Guardian.

Shieber, J. (2021, Januari 8). Shopify pulls Donald Trump stores off its platform. TechCrunch.


Tradisi Sains Fiksyen Dan Fantasi Dalam Dunia Islam

Anda fikir orang halimunan, kembara masa, mesin terbang dan pengembaraan ke planet lain adalah hasil imaginasi Eropah atau ‘Barat’? Bacalah Hikayat Seribu Satu Malam – sebuah koleksi cerita rakyat yang disusun semasa Zaman Keemasan Islam, dari kurun ke-8 hingga kurun ke-13 Masihi – dan anda akan mendapati ianya sarat dengan naratif-naratif sebegini dan banyak lagi.

Para pembaca Barat sering kali mengabaikan fiksyen spekulatif dunia Islam. Saya menggunakan istilah ini secara meluas untuk menggambarkan sebarang cerita yang membayangkan implikasi sebenar atau budaya yang dibayangkan ataupun kemajuan sains. Sebahagian daripada usaha pertama ke dalam genre ini adalah utopia bayangan semasa era kebangkitan kebudayaan pada Zaman Keemasan tersebut. Memandangkan empayar Islam berkembang dari Semenanjung Tanah Arab merangkumi Sepanyol hingga ke India, kesusasteraan membincangkan masalah bagaimana menggabungkan pelbagai kebudayaan dan suku kaum yang begitu majmuk. Kota Kemuliaan (al-Madina al-Fadila), yang ditulis pada kurun ke-9 oleh filsuf Abu Nasr Al-Farabi, merupakan salah sebuah karya agung terawal yang dihasilkan oleh ketamadunan Islam yang baru lahir. Ditulis berdasarkan pengaruh Republic karya Plato, ianya membayangkan sebuah masyarakat sempurna yang diperintah oleh ahli filsuf Muslim – sebagai templat pemerintahan di dunia Islam.

Disamping falsafah politik, perdebatan mengenai nilai penaakul merupakan ciri khas penulisan Muslim pada masa itu. Novel berbahasa Arab yang pertama, Filsuf Belajar Sendiri (Hayy Ibnu Yaqzan, secara literalnya, Hidup, Si Anak Terjaga), dikarang oleh Ibnu Tufail, seorang pakar perubatan abad ke-12 Masihi dari Sepanyol. Plotnya mirip Robinson Crusoe versi Arab, dan boleh dibaca sebagai eksperimen pemikiran tentang bagaimana makhluk rasional mungkin belajar mengenai alam semesta tanpa sebarang pengaruh luar. Ianya mengisahkan tentang seorang anak terbiar yang dibesarkan oleh seekor gazelle di sebuah pulau terpencil, yang tidak mempunyai sebarang akses kepada sebarang bentuk keagamaan atau kebudayaan sehinggalah beliau bertemu dengan seorang manusia yang terdampar di pulau tersebut. Banyak tema yang terdapat di dalam buku ini – sifat manusia, empirisisme, makna kehidupan, peranan individu di dalam masyarakat – seolah-olah membayangkan keasyikan para filsuf era Enlightenement termasuk John Locke dan Immanuel Kant.

Kita juga harus berterima kasih terhadap dunia Islam atas salah satu karya sains fiksyen feminis pertama. Cerita pendek ‘Impian Sultana’ (1905) karya Rokeya Sakhawat Hussain, seorang penulis dan aktivis Bengali, berlangsung di alam mitos bernama Ladyland. Peranan jantina diterbalikkan dan dunia dikendalikan oleh wanita, selepas berlakunya revolusi di mana wanita menggunakan kecekapan saintifik mereka untuk mengatasi lelaki. (Bodohnya, lelaki menolak pembelajaran wanita sebagai ‘mimpi buruk sentimental’.) Hasilnya dunia menjadi jauh lebih aman dan menyenangkan. Hingga pada satu ketika, si pengunjung bernama Sultana itu perasan orang-orang lain terkejut dengannya. Jurupandunya menjelaskan:

“Wanita-wanita itu berkata bahawa kamu kelihatan sangat kelelakian.”

“Kelelakian?” aku bertanya, “Apa yang mereka maksudkan?”

“Maksud mereka kamu pemalu dan penyegan seperti lelaki.”

Kemudian, Sultana menjadi semakin bertambah penasaran akibat ketidakseimbangan jantina tersebut:

“Di manakah para lelaki?” Aku bertanya kepadanya.

“Di tempat-tempat mereka yang sepatutnya, di mana mereka seharusnya berada.”

“Tolonglah beritahu aku apa yang kamu maksudkan dengan ‘tempat mereka yang sepatutnya’ itu.”

“Oh, maafkan aku, kamu tidak boleh mengetahui adat kami, kerana kamu tidak pernah berada di sini sebelum ini. Kami mengunci kaum lelaki kami di dalam rumah.”

Menjelang kurun ke-20, fiksyen spekulatif muncul sebagai satu bentuk penentangan terhadap gelombang penjajah Barat. Sebagai contoh, Muhammad Bello Kagara, seorang penulis Nigeria berketurunan Hausa, menulis karyanya berjudul Gandoki (1934), novel yang berlatarkan gambaran alternatif Afrika Barat; di dalam kisah ini, penduduk pribumi terlibat dalam perjuangan menentang penjajahan British, di dunia yang dihuni oleh jin dan makhluk mistik lain. Pada dekad-dekad berikutnya, apabila empayar Barat mulai meruntuh, tema utopia politik sering disadurkan dengan sinisisme politik tertentu. Pengarang Maghribi, Muhammad Aziz Lahbabi menerusi novelnya berjudul Elixir Kehidupan (Iksir al-Hayat) (1974), sebagai contoh, mengetengahkan pada penemuan elixir yang dapat memberikan kehidupan abadi. Akan tetapi ianya tidak mengisi kehidupan masyarakat dengan harapan dan kegembiraan, sebaliknya pula menimbulkan perpecahan golongan masyarakat, rusuhan, dan merungkaikan fabrik sosial.

Pada masa kini, muncul jenama fiksyen yang lebih gelap daripada dunia Islam. Frankenstein di Baghdad (2013) karya Ahmad Saadawi membayangkan kemunculan semula Frankeinstein di Iraq pada zaman moden sekarang. Menerusi penceritaan ini, raksasa tersebut dicipta daripada bahagian-bahagian tubuh insan-insan berbeza yang telah mati akibat keganasan etnik dan agama – dan seterusnya mencetuskan amukan-nya yang tersendiri. Melalui proses ini, novel ini menjadi penerokaan terhadap keganasan perang dan kematian nyawa yang tidak berdosa.

Di Emiriah Arab Bersatu, novel remaja karya Noura Al Noman berjudul Ajwan (2012) mengisahkan pengembaraan dan perjuangan makhluk asing amfibia muda untuk menawan anaknya yang telah diculik; karya tersebut telah diangkat sebagai siri televisyen, dan menyentuh tema merangkumi pelarian dan indoktrinasi politik. Di Arab Saudi, Ibrahim Abbas dan Yasser Bahjatt menerusi novel sai-fai sulung mereka HJWN (2013) meneroka perhubungan jantina, ketaksuban beragama, dan kejahilan, dan menawarkan penjelasan naturalis mengenai kewujudan jin yang berada di dalam dimensi selari. Manakala novel suram Utopia (2008) karya penulis Mesir Ahmad Towfiq membayangkan kehidupan masyarakat berpagar pada tahun 2023, di mana ianya menjadi tempat pengunduran masyarakat kelas atasan Mesir selepas keruntuhan sosial dan pasaran ekonomi. Dan di Mesir pasca Musim Bunga Arab pula, novelis Basma Abdel Aziz menghasilkan karya berunsur Kafkaesque berjudul The Queue (2016) – sebuah karya yang mengisahkan sebuah pemberontakkan yang gagal, di mana warga yang tak terdaya lagi berjuang untuk hidup di bawah pemerintahan diktator yang konyol dan mengancam.

Fiksyen spekulatif sering kali disamakan dengan Romantisisme Eropah dan dibaca sebagai reaksi kepada Revolusi Perindustrian. Akan tetapi seandainya ia dipacu selama berabad-abad lamanya ini oleh Muslim ini menunjukkan sesuatu, maka bolehlah direnungkan bahawa segala teknologi hebat, bayangan pengaturan sosial keutopiaan, dan mecatatkan sempadan di antara minda, mesin dan haiwan bukanlah milik utama ketamadunan Barat semata-mata.

-Tom Shacklesmith-

Penulis asal – Muhammad Aurangzeb Ahmad (aeon.co)

Artikel ini asalnya diterbitkan di Aeon.co dan telah diterjemahkan dan diterbitkan semula di bawah Creative Commons.

Sumber:


Nabi Muhammad SAW: Mengapa Dipilih Dari Arab Quraisy?

Utusan terakhir kepada umat manusia, Muhammad bin Abdullah lahir pada 12 Rabiulawal 570/571 M meskipun terdapat beberapa pendapat yang lain menyatakan bahawa baginda lahir pada 9 dan 10 Rabiulawal tahun tersebut. Kelahiran baginda telah membawa manusia daripada jalan yang terpesong kepada jalan yang benar, diredhai dan diberkati.

Sekiranya ketiadaan seorang Insan yang mulia bernama Muhammad ini maka tidak mungkin bangsa Arab mampu keluar daripada polemik sosial dan kebejatan jahiliyyah mereka.

Namun yang menjadi permasalahan, mengapa utusan terakhir diutuskan dari kalangan orang arab yang mempunyai pelbagai masalah dan kebejatan? Mengapa tidak diutuskan daripada kalangan bani Israil seperti nabi dan rasul terdahulu atau mengapa tidak diutuskan kepada kaum Romawi dan Parsi yang gah di persada dunia ketika itu?

Faktor yang pertama sudah pasti kerana kedudukan geografi tanah arab yang terletak di pusat bumi, dikelilingi oleh gurun serta padang pasir dari segenap arah. Semenanjung arab seumpama kubu yang menghalang orang asing menjajah oleh kerana itulah mereka merdeka di tanah ini meskipun berjiran dengan dua empayar besar iaitu Rom dan Parsi.

Mekah menurut kajian Prof Hussain Kamal merupakan ibu kepada pusat bumi ini dan ini bertepatan dengan Firman Allah :

Demikianlah Kami wahyukan kepadamu Al Quran dalam bahasa Arab, supaya kamu memberi peringatan kepada ummul Qura (penduduk Mekah) dan penduduk (negeri-negeri) sekelilingnya serta memberi peringatan (pula) tentang hari berkumpul (kiamat) yang tidak ada keraguan padanya. Segolongan masuk syurga, dan segolongan masuk Jahannam.(Syura:7).

Perkataan “Ummul Qura” membawa makna induk atau ibu serta unggul di mana Mekah merupakan ibu bagi kota-kota lain atau kota yang terunggul daripada kota yang lainnya. Maka, faktor ini merupakan faktor paling dominan mengapa tanah Arab menjadi tumpuan untuk pengutusan nabi terakhir untuk menyebarkan Islam.

Seterusnya, di tanah arab atau lebih tepat di Kota Mekah inilah dibangunkan Rumah Allah yang pertama oleh Nabi Allah Ibrahim.Firman Allah yang bermaksud:

Sesungguhnya rumah yang mula-mula dibangun untuk (tempat beribadat) manusia, ialah Baitullah yang di Bakkah (Mekah) yang diberkahi dan menjadi petunjuk bagi semua manusia. (Ali-Imran:96).

Ibnu Kathir menyatakan bahawa di Mekah inilah dibangunkan Baitullah yang pertama untuk kepentingan ibadah dan haji para umat manusia oleh Nabi Ibrahim termasuklah bagi bertawaf,solat dan beri’tikaf.

Oleh yang demikian, Mekah mempunyai keistimewaan dari sudut sejarahnya sebagai pusat pertama kepada penyebaran agama Allah. Maka baginda diutuskan untuk menyebarkan agama di lokasi pertama Rumah-Nya serta membersihkan kota tersebut daripada kesyirikkan dan berhala yang memesongkan akidah. (Sebanyak 360 berhala dihancurkan oleh baginda ketika Fathul Mekah)

Meskipun begitu, mengapa Allah tidak memilih nabi daripada kalangan bangsa yang maju seperti Rom dan Parsi ketika itu? Jawapan yang pasti ialah kerana kerancakkan peradaban dan ideologi yang berkembang di dalam dua kuasa besar tersebut sudah pasti menutup ruang bagi Islam untuk berkembang.

Hassan an-Nadwi berkata, masyarakat pada saat itu adalah masyarakat yang sombong dari sudut pengetahuan, peradaban dan falsafah mereka sehingga  membuat jiwa dan pikiran mereka menjadi kompleks dan sukar menerima ajaran yang baru hendak melebarkan sayapnya.

Bangsa Rom sudah menganut agama Kristian dan Parsi menyembah api. Justeru, ini menyukarkan Islam kerana pegangan mereka yang utuh kepada ajaran mereka.

Manakala bangsa arab ketika itu mewarisi agama nabi Ibrahim namun sedikit demi sedikit pudar kesucian agama apabila dipesongkan. Hal ini terutamanya ketika Amru Bin Luhay yang membawa pulang berhala dari Tanah Syam untuk disembah.

Maka, orang Arab di kota tersebut mengikutinya kerana pengaruhnya sebagai seorang pemimpin yang besar dan dihormati ketika itu. Namun, ajaran yang benar tetap wujud seperti iktikaf, tawaf dan sa’ie namun pudar kerana kepincangan dan kepesongan akidah mereka serta berlalu dilupakan zaman.

Masyarakat arab dipilih oleh Allah untuk menerima utusan terakhir adalah kerana suasana masyarakat itu sendiri yang mempunyai beberapa nilai positif dan dekat dengan agama Islam. Ini sudah pasti mengejutkan tetapi itulah hakikatnya.

Antara amalan mereka yang mulia ialah pemurah. Separuh dari syair dikarang untuk memuatkan pujian mengenai sifat pemurah mereka.

Dek kerana pemurah, mereka bahkan meminum arak dan berbangga kerana ianya merupakan jalan untuk mereka mendapatkan sifat pemurah dengan menyumbangkan harta mereka ketika mereka mabuk. Al-Mubarakfuri berkata bahawa dengan demikianlah, dinamakan pokok anggur sebagai “al-Karm” (mulia) dan arak disebut sebagai “bintu karam” (anak kemuliaan dan pemurah).

Setia kepada janji juga dipegang dengan teguh oleh mereka, kerana bagi mereka, orang yang mengkhianati janji ialah orang yang paling dibenci dan tidak mempunyai harga diri. Ini dibuktikan apabila kertas pemulauan terhadap Umat Islam dan Bani Hasyim reput dimakan anai-anai, mereka tidak memperbaharui perjanjian pemulauan mereka kerana setia kepada sifat ini.

Kebenaran juga  merupakan sifat yang positif diamalkan mereka di mana Imam Bukhari merekodkan bahawa Quraisy ketika menghadap Hiraql di Illia telah ditanya tentang Nabi Muhammad.

Maka, Abu Sufyan menjawabnya dengan jujur meskipun memusuhi Islam ketika itu dengan berkata “ jika aku berbohong, nescaya aku akan mendapat malu”.

Sebagai simpulan untuk dipegang, keistimewaan dari sudut geografi dan masyarakat Arab itu sendiri mendorong kepada mengapa bangsa ini dipilih. Pemilihan yang memberi impak besar sehingga kita yang sudah  berada kira-kira 1400 tahun selepas zaman baginda masih mampu untuk menikmati nikmat Islam, Iman dan Ihsan.

A.R. Kasa
Mahasiswa Jabatan Sejarah dan Tamadun Islam,
Universiti Malaya.

RUJUKAN:

Ahmad Shalaby, Sejarah dan Kebudayaan Islam.

Bakhit Hj. Ali, Fiqh Sirah.

Ibnu Kathir, Lubaabul Tafsir, Pent. Abdullah Bin Muhammad.

Saffiyu Rahman al-Mubarakfuri, Sirah Nabawiyyah:al Rahiq al-Makhtum


Tahukah Anda Bikini Bottom Diperintah Oleh Monarki?

Bikini Bottom ialah sebuah bandar yang tidak asing lagi bagi peminat dan penggemar siri animasi kartun “Spongebob Squarepants”. Ianya terletak di Bikini Atoll, Kepulauan Marshal, Lautan Pasifik. Yang menariknya, Bikini Bottom ini walaupun ianya sekadar kartun biasa,tetapi ianya mempunyai bandar yang mempunyai undang-undang, keadilan, fasiliti kesihatan, pusat pendidikan, entiti politik, kedaulatannya, bendera yang tersendiri bahkan ia mempunyai lagu kebangsaan yang tersendiri. Jom telusuri apa yang menarik tentang bandar ini.

Undang-Undang dan Keadilan

Bandar ini mempunyai sistem undang-undang yang tersendiri.Dan bagi penulis,sistem undang-undang di Bikini Bottom ini antara sistem undang-undang yang agak tegas dikenakan ke atas penduduknya. Misalnya, melanggar lampu isyarat akan dikenakan hukuman penjara, membuang sampah merata-rata akan dikenakan hukuman penjara, menyeluk saku dan merosakkan harta awam juga pun akan dipenjara. Manakala sistem keadilan pula diadakan sistem pungutan suara majoriti.Ianya dilakukan di dewan orang ramai.Contohnya dalam episode “Spongbob Last Stands”. Pungutan suara untuk membina lebuh raya Shelly yang baharu.

Politik

Bikini Bottom merupakan bandar yang terletak di bawah naungan King Neptune dan Bikini Bottom dipimpin oleh seorang “Mayor” atau datuk bandar. Pusat pemerintahannya pula terletak di Kerajaan Atlantis.

Sejarah

Sejarah di Bikini Bottom ini cukup lama, namun penulis akan memulakan di zaman pertengahan. Bikini Bottom ditadbir oleh King Crab yang mana keturunan Encik Crab kini. Pemerintahan King Crab menyaksikan pertembungan antara dua figura iaitu kesatria pemberani Sandy Cheeks dan Planktonamor. Pada hari ini, ianya dibawah pemerintahan King Neptune.

Pendidikan

Pendidikan buat rakyat bermula daripada asuhan kanak kanak sehingga pendidikan tinggi (Bikini Bottom High School). Ada pelbagai aliran persekolah di Bikini Bottom ini, antaranya aliran Sains (Poseidon Elementary School), kolej awam (Bikini Bottom Community College) dan sekolah memandu milik Puan Puffs.

Fasiliti Kesihatan dan Kemudahan Awam

Fasiliti Kesihatan di Bikini Bottom kebanyakkannya swasta (Bikini Bottom Hospital)dan pembiyaan hospital dan rawatan ini amatlah mahal (sampai pengsan Encik Crab).Bahkan,sesiapa yang tidak membayar rawatan bahkan ditolak keluar daripada hospital.Selain itu,terdapat hospital khusus untuk rawatan haiwan peliharaan seperti hospital untuk Siput (Garry).Manakala,kemudahan awam yang disediakan ialah kemudahan seperti teksi, bas, pusat percutian (Goon Lagoon), pusat membeli belah (Bargain Mart,Bikini Bottom Malls) dan Bank (Bikini Bottom Banks), pejabat pos bahkan panggung wayang.3

Matawang, Bendera Rasmi dan Lagu Kebangsaan Bikini Bottom

Di Bikini Bottom, ia mempunyai matawang tersendiri iaitu menggunakan Bucks. Bendera Rasmi pula berlambangkan kulit kerang melambangkan hidupan laut di Bikini Bottom. Manakala,lagu rasmi Bikini Bottom pula, berikut lagu rasmi Bikini Bottom seperti didalam episode “Imitation Crab”.

In Bikini Bottom
we pledge our hearts to you
As Faithfull
as deep
as true
as blue,
Bikini Bottom we love you!

Kesimpulan dan Ibrah

Sebagai penutup, didalam siri ini mengajar kita untuk mengenal pelbagai sisi manusia.Baik sisi Encik Crab yang kedekut, Patrick Star yang setia bersahabat dengan Spongebob, Sandy sebagai pendengar setia masala Spongebob, sisi menjengkelkan daripada Squidwards Tantacle. Semuanya itu berlainan watak. Bersahabat baiklah dengan semua orang dan berbaik dengan semua orang itu merupakan tuntutan agama sebagaimana firman Allah SWT didalam Surah Al-Hujurat: Ayat 13

يٰٓاَيُّهَا النَّاسُ اِنَّا خَلَقْنٰكُمْ مِّنْ ذَكَرٍ وَّاُنْثٰى وَجَعَلْنٰكُمْ شُعُوْبًا وَّقَبَاۤىِٕلَ لِتَعَارَفُوْا ۚ اِنَّ اَكْرَمَكُمْ عِنْدَ اللّٰهِ اَتْقٰىكُمْ ۗاِنَّ اللّٰهَ عَلِيْمٌ خَبِيْرٌ

Wahai manusia! Sungguh, Kami telah menciptakan kamu dari seorang laki-laki dan seorang perempuan, kemudian Kami jadikan kamu berbangsa-bangsa dan bersuku-suku agar kamu saling mengenal. Sesungguhnya yang paling mulia di antara kamu di sisi Allah ialah orang yang paling bertakwa. Sungguh, Allah Maha Mengetahui, Mahateliti.

Bersahabatlah dan elakkan permusuhan sesama kita. Mudah-mudahan kita semua diredhai Allah SWT dan dirahmati oleh Allah Azza Wa Jalla.


Haji Terakhir Rasulullah (SAW)

Dinamakan sebagai Haji Wida’ kerana ia bermaksud Haji Perpisahan. Perkataan wida’ (وداع) bermaksud berpisah atau perpisahan.

Diriwayatkan berlaku pada tahun ke 10 Hijrah setelah pembukaan kota Mekah selepas 10 tahun mereka berhijrah ke Madinah. Umat Islam berasa sangat gembira kerana boleh pulang ke tanah kelahiran mereka, iaitu Mekah tanpa sebarang peperangan dan tentangan daripada kaum kafir Quraisy lagi.

Tanggal 25 Zulkaedah bersamaan dengan Sabtu 22 Februari 632 Masihi, Rasulullah menunggang untanya dan memakai ihram untuk melaksanakan hajinya yang pertama.

Beberapa riwayat mengatakan Haji Wida’ disertai seramai 10,000 muslimin, manakala menurut riwayat yang lain, seramai 144,000 muslim yang turut serta. Ada juga riwayat yang menganggarkan seramai 24,000 orang muslimin.

Antara para sahabat dan ahli keluarga baginda yang turut serta dalam haji ini ialah Abu Bakar As Siddiq, Aisyah binti Abu Bakar, Asma binti Abu Bakar dan Muawiyah bin Abi Sufian. Isteri Abu Bakar turut serta dalam haji ini dan melahirkan seorang putera yang diberi nama Muhammad bin Abu Bakar. Bayi tersebut merupakan antara yang paling muda yang mengerjakan haji.

Setelah mengerjakan haji, Rasulullah berdiri di Wadi Uranah bagi menyampaikan khutbahnya yang terakhir.

“Wahai seluruh manusia, dengarlah apa yang hendakku katakan, kerana aku tak tahu apakah aku dapat bertemu lagi dengan kalian semua selepas tahun ini di tempat wukuf ini…”

Antara isi khutbahnya ialah:-

1. Larangan membunuh jiwa dan mengambil harta orang lain tanpa alasan yang hak.

2. Kewajipan meninggalkan tradisi dan amalan jahiliah, pembunuhan dan riba.

3. Berwaspada dengan gangguan syaitan dan kewajipan menjaga agama.

4. Larangan mengharamkan apa yang dihalalkan dan sebaliknya.

5. Kewajipan memuliakan wanita (isteri).

6. Kewajipan berpegang teguh kepada Al-Quran dan An-Nas.

7. Kewajipan taat kepada pemimpin, siapa pun dia selama masih berpegang teguh kepada Al-Quran.

8. Kewajipan berbuat baik kepada hamba sahaya.

9. Umat Islam adalah bersaudara antara satu sama lain.

10 Kewajipan menyampaikan khutbah Rasulullah SAW kepada yang lain

(Hadis Riwayat Sunan Ibn Majah, no 3074)

Saidina Abu Bakar sedar bahawa haji tersebut merupakan haji terakhir Baginda. Isi khutbah yang disampaikannya sangat menyentuh hati dan perasaan semua umat Islam. Haji itu juga berlaku selepas sempurna wahyu dan ajaran yang disampaikan kepada umat Islam.

Sama seperti ketika beliau sedar akan wahyu terakhir yang telah diturunkan, iaitu:

الْيَوْمَ أَكْمَلْتُ لَكُمْ دِينَكُمْ وَأَتْمَمْتُ عَلَيْكُمْ نِعْمَتِي وَرَضِيتُ لَكُمُ الْإِسْلَامَ دِينًا

Mafhum: “Pada hari ini, Aku telah sempurnakan bagi kamu agama kamu, dan Aku telah redakan Islam itu menjadi agama kamu.”

(Surah Al-Maidah, 5:3)

Oleh: Azizul Farhan

Segala rintangan yang dihadapi Rasulullah perlulah kita jadikan tauladan dan pengajaran. Nak tahu lebih lanjut, dapatkan MUHAMMAD: DAKWAH DAN DIPLOMASI. Cepat borong di Shopee dengan diskaun Jualan PASCA PBAKL: https://bit.ly/MuhammadDakwahDiplomasi


PoliticalGags Tuduh UiTM Sama Dengan Dasar Perkauman Amerika

Bulan Mei mempunyai sejarah yang paling mengghairahkan. Mana tidaknya – kubu tergagung arus konservatisme telah ditumbangkan dengan platform demokrasi. Disebabkan peristiwa sedemikian, ramai menghamburkan curhat minda mereka yang menggalakkan kedatangan musafir-musfair masa bertahun-tahun kemudian.

Beberapa minggu selepas kebangkitan kerajaan baharu, ramai juga keluar kampung berpesta dengan propaganda anti-Melayu. Cuma dengan cilik mereka menyelindungi perkauman dengan semarak api kebebasan.

Antara institusi yang disasarkan ialah Universiti Teknologi MARA (UiTM). Salah satu anasir yang menjulang sepanduk sedemikian ialah Politicalgags.

Mereka menggunakan hujah yang begitu lapuk dan jahil sekali – kaitkan UiTM dengan unsur-unsur perkauman di Amerika Syarikat. Meletakkan empat keping gambar – dua teratas ekstrimisme kulit putih yang tidak ingin berkongsi sekolah dengan kulit gelap. Dua dibawah pula protes-protes Melayu yang ingin mengekalkan eksklusiviti Melayu di UiTM. Kalau seorang Melayu itu rohnya masih lagi mentah dalam pentas politik, tentu sekali pendekatan ini akan membajakan pemahaman rasisme.

Politicalgags juga mengatakan bahawa “satu-satunya penghalang untuk kamu ialah kemalasan kamu untuk belajar bahasa baru.” Dan juga “UiTM mengajar mereka untuk berketuanan melebihi orang lain.” Dan akhirnya seperti biasa kerajaan lama dipersalahkan kononnya mencetuskan perkauman ini.

Menariknya bulan Mei juga sangat bersejarah untuk Amerika Syarikat. Pada 17 Mei 1954, Mahkamah Agung telah mencapai kata sepakat dengan keputusan sebulat suara. Pemisahan kaum daripada sekolah-sekolah awam diisytiharkan salah disisi perlembagaan.

Dalam perbicaraan dianggotai sembilan juri, semua menokhtahkan pemisahan sedemikian melanggari Klausa Perlindungan Kesamarataan dalam Pindaan Ke-14. Amerika Syarikat memerlukan keputusan kedua untuk menghentikan pemisahan kaum dengan segera.

Dalam suatu tempoh masa sebelum keputusan dibuat, politik Amerika Syarikat terutamanya negeri-negeri dalam Lingkaran Bibel sudahpun panas tentang perkara ini. Prospek orang kulit gelap menyertai sekolah-sekolah awam amat menakutkan mereka.

Sudahlah digelar macam-macam – coons, perkataan-N, black dan sebagainya – kini mungkin perlu kongsi kelas bersama mereka. Bagaikan kiamat, mereka membanjiri ruangan umum untuk menyuarakan ketidakpuasan hati.

Kalau mereka ini masih hidup zaman sekarang, jelas diketahui parti mana akan disertai. Asasnya begini – penentangan sosial mereka berkiaskan pro-pemisahan dalam sekolah-sekolah awam.

Definisi “sekolah awam” mempunyai pengertian lebih meluas di Amerika Syarikat. Ia bermaksud di peringkat universiti yang mana Harvard turut terlibat juga kerana mempunyai “Sekolah Undang-Undang”. Kalau di Malaysia, definisi sedemikian tidak digunakan kerana rakyat lebih biasa dengan “sekolah-sekolah kebangsaan”.

Disini jelas, anak-anak kulit gelap dilarang belajar di “sekolah-sekolah kebangsaan”. Realiti yang sama tidak berlaku di Malaysia. Pelajar-pelajar Cina dan India dibenarkan saja belajar di mana-mana sekolah-sekolah kebangsaan. Cuma perbezaannya MARA diasaskan sebagai tombak khusus kepada orang Melayu sahaja. Kalau perkara ini ingin dicetuskan unsur perkauman, kemunafikan dalam diri haruslah dicerminkan dulu.

Kalau pengekalan UiTM sebagai hak Melayu ingin dicetuskan sebagai rasisme, Ops Lalang juga harus dipetik semula. Hanya kerana 100 orang dilantik dalam arus pendidikan Cina, bukan main lagi Dong Jiao Zong berpusu-pusu ke Kuil Thean Hou untuk memprotes. Kerajaan terpaksa membuang masa untuk menguruskan, menurut Politicalgags, rasisme dalam kalangan Cina ini.

Begitu ramai terpaksa dib3rk4s polis yang begitu komited dengan amanah lagi integriti suci supaya keadilan ditegakkan. Lucunya, perkara ini tidak disebutkan pun Politicalgags. Yang UiTM, satu-satunya institusi memperjuangkan imbangan Melayu boleh pula diperkotak-katikkan.

Kemudian Politicalgags ingin menyentuh tentang kemalasan (kamu) untuk belajar bahasa baharu. Perkara ini tidak perlu diulaskan pun, kerana semua tahu bangsa mana gagal berbahasa kebangsaan.


Garuda Dalam Cerita Merong Mahawangsa Tu Wujud Ke?

Saya teringat lagi
dalam lima tahun lepas, saya ada menelaah kita Merong Mahawangsa. Secara
pendeknya, ia berkisahkan tentang sumpah pasangan garuda dalam melawan takdir
terhadap Nabi Sulaiman. Oleh itu, mereka menculik seorang puteri Cina daripada
dikahwinkan dengan seorang putera Rom. Merong Mahawangsa telah direkrut untuk
menyelamatkan puteri Cina ni. Ceritanya mengasyikkan, tapi saya tertanya-tanya
kalau garuda yang cuku kuat untuk bawak lari orang tu wujud. Jawapannya, ya.
Memang ada. Atau lebih kurang macam tu. Memperkenalkan, helang Haast.

Sewaktu orang
eropah meneroka New Zealand, mereka terdengar mitos ‘poukai’ oleh masyarakat
Maori. Katanya, burung raksasa pouakai ni suka menyambar kanak kanak yang
berada jauh dari rumah. Lebih kurang macam hantu kopek bagi masyarakat Melayu.
Ada juga diberitakan burung ini pernah mengganas di perkampungan Maori dan
bunyi terbangannya adalah nyaring tapi pantas. Setelah mengkaji tulang temulang
di New Zealand, pouakai itu kebarangkaliannya adalah helang Haast.

Berita baiknya, helang
Haast ni cuma wujud di New Zealand sahaja, pulau segala burung gergasi. Bila
dia berdiri, tingginya ialah 90 cm. Kepanjangan badannya ialah 1.4 m, tapi
kalau dia kibarkan kepak, panjang dia jadi 3 meter. Itupun dikira sebagai
pendek kalau nak ikut saiz mereka. Kuku helang ini sepanjang 4.9 cm ke 6.15 cm.
Kira kira sejengkal ibu jari-jari kelingking.

Disebabkan
kepaknya pendek, ini bermakna helang ini suka memburu di kawasan hutan renek
padat. Haiwan buruan mereka ialah burung moa gergasi. Ya, burung yang sama
besar dengan burung unta tu. Jadi, macam mana mereka membunuh burung moa?

Kepadatan otot helang ini membolehkan burung helang ini lompat terlebih dahulu sebelum terbang. Juga, disebabkan hal yang sama, dicampur dengan berat mereka yag agak tinggi bagi burung, mereka mempunyai teknik ampuh dalam memburu burung moa. Caranya adalah dengan terbang tinggi ke langit dan terjun laju pada kelajuan setinggi 80 km/sejam pada burung Moa. I

mpak pelanggaran ini adalah bersamaan dengan seketul batu konkrit dijatuhkan daripada tingkat 8. Teknik ini adalah lebih kurang dengan sepupunya, Golden Eagle yang terbang dan menarik kambing gunung hingga jatuh ke dalam gaung. Sebagaimana buruhng helang dan raptor yang lain, kuku dan paruh helang Haast ini digunakan untuk mengoyak dan siat siat isi haiwan buruan mereka dengan senang.

Kalau kita ikut mitos pouakai dan cerita rakyat Maori, ada dikatakan seorang pahlawan telah bertindak memburu kesemua helang Haast di kepulauan gergasi tersebut. Kajian saintifik membenarkan akan perihal mitos ini. Sebelum kedatangan orang Maori, mereka adalah pemangsa yang berada di puncak rantaian makanan. Mereka tak mempunyai sebarang pesaing dan juga ancaman bahaya terhadap diri sendiri.

Ibarat harimau atau singa di kawasan ekosistem mereka. Kedatangan orang Maori ke situ telah mengganggu raintaian ekosistem pulau New Zealand. Kebanyakan orang Maori di situ memburu helang tersebut sebagai makanan. Selain itu, mereka juga memburu beberapa haiwan buruan helang Haast seperti burung Moa sampai pupus. Bila makanan pun dah kurang, dicampur dengan diburu orang Maori, maka helang Haast pun pupus buat selama lamanya.

Walaupun kita
masih tiada bukti tentang kebolehan helang Haast membawa manusia terbang, tapi
ia sememangnya tak dinafikan mereka boleh memburu manusia dan mungkin juga
membawa anak kecil terbang. Mungkin sekali mitos Merong Mahawangsa itu ada
benarnya.